മലയാളം മൂവി & മ്യൂസിക് ഡാറ്റാബേസ്

മലയാളചലച്ചിത്രങ്ങൾ, ചലച്ചിത്രപ്രവർത്തകർ, ആൽബങ്ങൾ, ഗാനങ്ങൾ എന്നിവയെക്കുറിച്ചുള്ള വിവരങ്ങൾ സമഗ്രമായി ശേഖരിച്ച് സൂക്ഷിക്കുന്ന ഒരു സ്വതന്ത്ര ഓൺലൈൻ ഡാറ്റാബേസാണ് മലയാളം മൂവി & മ്യൂസിക് ഡാറ്റാബേസ് അഥവാ എം3ഡിബി. ചലച്ചിത്രപ്രവർത്തകരുടെ വിശദമായ ജീവിതരേഖയും ഗാനങ്ങളുടെ വരികളും ഇതിൽ ഉൾപ്പെടുന്നു.

ചരിത്രം
ആരംഭകാലം
2004 മാർച്ച് 1-ന് കിരൺ തുടങ്ങിയ യാഹൂ ഗ്രൂപ്പിലൂടെ ഗാനങ്ങളുടെ വരികൾ ശേഖരിച്ചുകൊണ്ടാണ് വിവരശേഖരണത്തിന് തുടക്കം കുറിക്കുന്നത്. പിന്നീട് 400-ലധികം വ്യക്തികളുടെ ശ്രമമായി ശേഖരിച്ച 5000 പാട്ടുകളുടെ വരികൾ ഉൾപ്പെടുത്തി, 2004 ഒക്ട്ബോർ 29-ന്, www.malayalamsongslyrics.com (എംഎസ്എൽ) എന്ന വെബ്സൈറ്റിന് രൂപം കൊടുത്തു. മലയാളഗാനശേഖരണത്തിനായിട്ടുള്ള ആദ്യത്തെ വെബ്സൈറ്റ് ഇതാണെന്ന് കരുതപ്പെടുന്നു. മലയാളത്തിലെ ആദ്യ സ്വതന്ത്രസംഗീതസംരംഭം എന്ന ആശയത്തോടെ 2009-ൽ നിശീകാന്ത്, രാജേഷ് രാമൻ, ബഹുവ്രീഹി, കിരൺ എന്നിവർ ചേർന്ന് ഈണം, നാദം എന്നീ പദ്ധതികളും കുഞ്ഞൻ എന്ന ഇൻ്റർനെറ്റ് റേഡിയോയും  ആരംഭിച്ചിരുന്നു. ഈ പദ്ധതികൾ ഇപ്പോൾ സജീവമല്ല.

എം3ഡിബിയുടെ ഉത്ഭവവും നിജസ്ഥിതിയും
മലയാളസിനിമകളുടെയും ഗാനങ്ങളുടെയും സമ്പൂർണ്ണവിവരശേഖരണം ലക്ഷ്യമാക്കി എംഎസ്എല്ലും സിനിമാഡിബിയും സംയോജിപ്പിച്ചാണ് എം3ഡിബിക്ക് രൂപം കൊടുക്കുന്നത്. 2010 ഡിസംബർ 20-ന് പാലക്കാട് വെച്ച് സംഗീതസംവിധായകൻ ജോൺസൺ മാഷും സംവിധായകൻ പി.ടി. കുഞ്ഞുമുഹമ്മദും ചേർന്ന് ഉദ്ഘാടനം നിർവ്വഹിച്ചു.

കൂടുതൽ വിപുലമായ വിവരശേഖരണത്തിനും സിനിമാസംബന്ധമായ ചർച്ചകൾക്കുമായി 2020 സെപ്റ്റംബർ 5-ന് എം3ഡിബിയുടെ ഔദ്യോഗിക പബ്ലിക് ഫേസ്ബുക്ക് ഗ്രൂപ്പ് നിലവിൽ വന്നു. സംവിധായകനായ ദിലീഷ് പോത്തനാണ് അതിന്റെ ഉദ്ഘാടനം നിർവ്വഹിച്ചത്.

സ്ഥിതിവിവരകണക്കുകൾ
2025 ഒക്ടോബർ മാസം അനുസരിച്ചുള്ള കണക്കുകൾ:
 തരം  എണ്ണംചലച്ചിത്രങ്ങൾ/ആൽബങ്ങൾ7929വരികൾ23691ചലച്ചിത്രപ്രവർത്തകർ64217രാഗങ്ങൾ198ഓഡിയോ റെക്കോഡുകൾ364

അവലംബങ്ങൾ

പുറത്തേക്കുള്ള കണ്ണികൾ


വർഗ്ഗം:ഓൺലൈൻ ചലച്ചിത്ര ഡാറ്റാബേസുകൾ